Det ufullførte verket er sterkt influert av positivismen. Med naturvitenskapene som forbilde, ønsket Buckle å gjøre historieforskning til en eksakt vitenskap og forsøkte med det for øye å utlede allmenngyldige lover for utviklingen av menneskelige samfunn. Han framhevet også samspillet mellom naturskapte faktorer og intellektuell utvikling. Verket ble sterkt omdiskutert, men fikk med sin sosiologisk pregede tilnærming stor innflytelse på historiefaget.